Document ID: 31981D0420

Title and Content:
ΑΠΟΦΑΣΗ ΤΟΥ ΣΥΜΒΟΥΛΙΟΥ της 19ης Μαΐου 1981 περί συνάψεως του πρωτοκόλλου για τη συνεργασία στην καταπολέμηση της ρυπάνσεως της Μεσογείου Θαλάσσης από υδρογονάνθρακες και άλλες επιβλαβείς ουσίες σε κρίσιμες καταστάσεις ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 235, την πρόταση της Επιτροπής, τη γνώμη του Ευρωπαϊκού Κοινοβουλίου(1), Εκτιμώντας: ότι το Ευρωπαϊκό Συμβούλιο, κατά τη σύνοδό του στις 7 και 8 Απριλίου 1978, στην Κοπεγχάγη, θεώρησε ότι η Κοινότης πρέπει να θέσει ως σημαντικό στόχο της δράσης της την πρόληψη και την καταπολέμηση της ρυπάνσεως της θάλασσας, ιδιαίτερα από τους υδρογονάνθρακες, και κάλεσε το Συμβούλιο, μετά από πρόταση της Επιτροπής, και τα Κράτη μέλη, να λάβουν χωρίς καθυστέρηση, στα πλαίσια της Κοινότητος, τα κατάλληλα μέτρα και να υιοθετήσουν κοινή στάση στους αρμόδιους διεθνείς οργανισμούς, σχετικά ιδίως με την έρευνα και την εφαρμογή αποτελεσματικών μέτρων καταπολεμήσεως της ρυπάνσεως- ότι τα προγράμματα δράσης των Ευρωπαϊκών Κοινοτήτων στον τομέα του περιβάλλοντος(2) υπογραμμίζουν τη σημασία που έχει για την Κοινότητα η καταπολέμηση της ρυπάνσεως των θαλασσών, γενικά προβλέπουν, μεταξύ άλλων, μέτρα της Κοινότητος για να καταπολεμηθεί η ρύπανση που προκύπτει από τις μεταφορές και τη ναυσιπλοΐα και ορίζουν ότι η προστασία των θαλάσσιων υδάτων, με σκοπό την εξασφάλιση της διατηρήσεως της ζωτικής οικολογικής ισορροπίας, συνιστά πρωταρχικό καθήκον- ότι η σύμβαση της Βαρκελώνης για την προστασία της Μεσογείου από τη ρύπανση της 16ης Φεβρουαρίου 1976 προβλέπει, ιδίως, ότι θα ληφθούν κατάλληλα μέτρα για να εξασφαλισθεί η συνεργασία στην καταπολέμηση της ρυπάνσεως της Μεσογείου από υδρογονάνθρακες και άλλες επιβλαβείς ουσίες σε κρίσιμες καταστάσεις- ότι το άρθρο 24 της συμβάσεως της Βαρκελώνης ορίζει ότι η σύμβαση αυτή όπως επίσης και τα σχετικά πρωτόκολλα είναι ανοικτά για υπογραφή από την Ευρωπαϊκή Οικονομική Κοινότητα και ότι αυτή έχει ήδη συνάψει σύμβαση και πρωτόκολλο σχετικά με την προστασία της Μεσογείου από ρύπανση από απόβλητα πλοίων και αεροπλάνων- ότι το πρωτόκολλο για τη συνεργασία στην καταπολέμηση της ρυπάνσεως της Μεσογείου από υδρογονάνθρακες και άλλες επιβλαβείς ουσίες σε κρίσιμες καταστάσεις, προβλέπει τη συνεργασία των μερών για την επεξεργασία σχεδίων εκτάκτου ανάγκης, την προώθηση της εφαρμογής μέτρων καταπολεμήσεως της θαλάσσιας ρυπάνσεως από υδρογονάνθρακες, τη διάδοση των πληροφοριών σχετικά με την οργάνωση των μέσων και των νέων μεθόδων προστασίας και καταπολεμήσεως της ρυπάνσεως όπως επίσης και την ανάπτυξη σχετικών προγραμμάτων ερευνών- ότι η προσχώρηση της Κοινότητος στο πρωτόκολλο, σύμφωνα με το άρθρο 26 της συμβάσεως της Βαρκελώνης, αποβαίνει αναγκαία για να πραγματοποιηθεί, κατά τη λειτουργία της Κοινής Αγοράς, ένας από τους στόχους της Κοινότητος στους τομείς της προστασίας του περιβάλλοντος και της ποιότητος της ζωής και ότι η συνθήκη δεν προβλέπει τις απαιτούμενες για το σκοπό αυτό εξουσίες- ότι είναι αναγκαίο για την Κοινότητα να προσχωρήσει ότι είναι αναγκαίο για την Κοινότητα να προσχωρήσει στο εν λόγω πρωτόκολλο για να συμμετάσχει στην ανταλλαγή πληροφοριών και στις κοινές έρευνες και να πραγματώσει έτσι τον ανωτέρω στόχο παράλληλα με τα Κράτη μέλη και χωρίς να θίξει το ρόλο που διεδραμάτισαν μέχρι σήμερα στα πλαίσια της συμβάσεως της Βαρκελώνης- ότι αυτό δεν προδικάζει μελλοντικές ενέργειες της Κοινότητος- ότι το εν λόγω πρωτόκολλο προβλέπει ανταλλαγή πληροφοριών, κοινές έρευνες, και επιχειρήσεις συνεργασίας στη θάλασσα που από τη φύση τους δεν συνιστούν κοινούς κανόνες που θα μπορούσαν να θιγούν από συμφωνίες που τα Κράτη μέλη θα επιθυμούσαν να συνάψουν στον τομέα αυτό- ΑΠΟΦΑΣΙΖΕΙ: Άρθρο 1 Το πρωτόκολλο για τη συνεργασία στην καταπολέμηση της ρυπάνσεως της Μεσογείου από υδρογονάνθρακες και άλλες επιβλαβείς ουσίες σε κρίσιμες καταστάσεις, εγκρίνεται εξ ονόματος της Ευρωπαϊκής Οικονομικής Κοινότητος. Το κείμενο του πρωτοκόλλου προσαρτάται στην παρούσα απόφαση. Άρθρο 2 Ο Πρόεδρος του Συμβουλίου καταθέτει τα έγγραφα προσχωρήσεως που προβλέπονται στο άρθρο 26 της συμβάσεως της Βαρκελώνης. Έγινε στις Βρυξέλλες, στις 19 Μαΐου 1981.

Classification Labels:
2120
151

Label Descriptions:
{"2120": "Διεθνείς συμφωνίες", "151": "ΔΙΕΘΝΕΙΣ ΣΧΕΣΕΙΣ"}

EuroVoc IDs (Original): 1707
2524
3461
3146

EuroVoc IDs (Expanded): 1707
2524
3461
3146

Dataset Source: meu

Split: train